Столичната общинска АП реализира сделки за 121 млн. лв. през 2007 г.
22 яну 2008 | 19:14 307
Столичната общинска агенция за приватизация (СОАП) е реализирала продажби за 121 млн. лв. през миналата година, каза директорът на агенцията Иван Димитров при отчитане дейността на агенцията пред комисията по финанси и бюджет на СОС.
СОАП отчита като "рекордно високи" сделките по приватизацията на "Булгарплод Слатина", което е продадено за 74 млн. лв., както и на "Улично осветление", "Въжени линии" и "Трансремонтстрой", посочи Димитров.
За да се предотвратят възможности за корупция или уговаряне в сградата на агенцията и в залите, където се провеждат тръжните процедури, са монтирани видеокамери.
На въпроси от общински съветници относно появилите се публикации за преватизацията на "Топлофикация-София" Иван Димитров отговори, че дружеството не е в процедура за цялостна приватизация. Открита е процедура по приватизация на държавния дял, който съставлява 48 процента.
Правните анализи, необходими за откриването на процедура по приватизация на "Софийски имоти" се бавят, тъй като консултантите не са получили достъп до финансовата информация, необходима за тях, съобщи още Димитров.